Návrh
na úhradu dobrovoľného príspevku  Slovenskej republiky 
na zabezpečenie ochrany a bezpečnosti  personálu OSN v Iraku 

Aktuálny vývoj v Iraku, poznamenaný násilím, atentátmi, únosmi a útokmi ozbrojených skupín proti civilným cieľom je neustále v centre pozornosti  svetovej verejnosti. Napriek zložitej situácii stojí v súčasnosti medzinárodné spoločenstvo pred naliehavou úlohou pripraviť a zabezpečiť bezpečný priebeh parlamentných volieb plánovaných na 31.1. 2005. Zatiaľ čo prítomnosť vojsk medzinárodnej koalície je potrebná z hľadiska stabilizácie  bezpečnosti a plnenia humanitárnych cieľov, v podpore politického procesu a pri príprave volieb sa stále viac angažuje OSN. Prvoradým posolstvom OSN vo vzťahu k Iraku je, že medzinárodné spoločenstvo si pri príprave parlamentných volieb v Iraku  nemôže dovoliť zlyhať, naopak,  je  potrebné urobiť všetko pre ich zdarný a bezpečný priebeh. Ich výsledky musia byť dôveryhodné a akceptovateľné z vnútropolitického  i medzinárodného hľadiska a budú kľúčové pre ďalší vnútropolitický vývoj v krajine. 

Je potrebné si uvedomiť, že žiadna vojenská sila nezaručí bezpečnosť volieb, voľby musia byť „politicky bezpečné“. Logickým dôsledkom je,  že v súvislosti s blížiacim sa termínom parlamentných volieb v Iraku  sa posilňuje misia OSN v Iraku (UNAMI) o expertov, ako aj o technický a administratívny personál. Expertné tímy OSN budú pôsobiť vo viacerých irackých mestách  a  budú  okrem iného po odbornej stránke pripravovať irackých volebných komisárov.  

Na druhej strane, s prítomnosťou expertov a pracovníkov OSN v Iraku nevyhnutne súvisí otázka zabezpečenia ochrany a bezpečnosti personálu OSN. Tragické udalosti v Bagdade v auguste 2003 znamenajú nový prvok vo fungovaní OSN v tom zmysle, že OSN a jej pracovníci sa môžu stať priamym cieľom teroristických útokov.  

Otázka posilnenia bezpečnosti a ochrany personálu a priestorov OSN  intenzívne rezonuje na pôde OSN a je dlhodobo jednou z priorít generálneho tajomníka OSN. Mimoriadne naliehavou sa stala práve teraz, v období príprav parlamentných volieb. Generálny tajomník OSN Kofi  Annan preto predložil  BR OSN návrh na  integrovanú bezpečnostnú štruktúru misie OSN v Iraku (UNAMI). 
Navrhovaná bezpečnostná štruktúra, ktorá bude vytvorená popri mnohonárodných vojenských silách, by mala plniť tieto hlavné úlohy: 
a) zabezpečovať kontrolu prístupu do priestorov a zariadení UNAMI a pohybu v nich,
b) poskytovať osobné dôverné informácie bezpečnostného charakteru personálu vo vnútri priestorov OSN aj presúvajúcemu sa personálu 
c) vykonávať výcvik a koordinovať bezpečnostné opatrenia  medzi UNAMI a ostatnými organizáciami systému OSN, ako aj mnohonárodnými silami pod spoločným velením odsúhlaseným Bezpečnostnou radou OSN.
Časovanie a rozsah nasadenia ochranných síl v Iraku budú v nasledujúcom období priamo vychádzať zo sústavného posudzovania aktuálnej bezpečnostnej situácie  v Iraku.  

Bezpečnostná rada OSN  začiatkom októbra 2004 na základe návrhu generálneho tajomníka OSN   vyzvala členské krajiny OSN, aby finančne prispeli  na  tento cieľ.  OSN sa tiež  v tejto záležitosti obrátila  aj  na  Európsku  úniu a  požiadala  o  príspevok  vo  výške   26  miliónov USD.   Z členských   krajín  EÚ  zatiaľ    poskytli  národné   príspevky  Nemecko 
(4 milióny EUR), Švédsko (1,5 mil. EUR), Holandsko (1 mil. EUR), Fínsko (1 mil. EUR), Česká republika (500.000 EUR), Dánsko (500.000 EUR), Grécko (500.000 EUR), Portugalsko (500.000 EUR), Estónsko (32.000 EUR) a Luxembursko (50.000 EUR). Uvedený výpočet nie je konečný, očakáva sa, že prispejú aj ďalšie krajiny EÚ. 
	
Zo zahraničnopolitických aspektov  by  bolo  politicky vhodné a žiaduce, aby sa aj  Slovenská republika   podieľala  na zabezpečení ochrany a bezpečnosti  personálu OSN a to z viacerých dôvodov. 
 Po prvé, Slovensko sa aj v minulosti vyslovovalo za silnú úlohu OSN v Iraku a  teraz má možnosť  konkrétnym politickým gestom dokumentovať podporu úsiliu medzinárodného spoločenstva o vybudovanie integrovanej bezpečnostnej štruktúry misie OSN v Iraku. 
 Po druhé, participáciu SR je potrebné vnímať aj v kontexte kandidatúry SR na post nestáleho člena BR OSN, pretože už dnes sú kroky a reakcie SR sledované aj z tohto uhla pohľadu. 
 Po tretie, vzhľadom na angažovanosť krajín EÚ v danej otázke, dobrovoľný príspevok SR bude pozitívne vnímaný aj na pôde EÚ. 

Z uvedených politických   dôvodov  sa navrhuje, aby vláda SR poskytla dobrovoľný príspevok SR vo výške 50.000 EUR účelovo určený na zabezpečenie  ochrany a bezpečnosti personálu OSN v Iraku. Zdôrazňujeme, že  ide  o nepredvídaný výdavok z dôvodu mimoriadnej situácie, ktorý nie je zohľadnený v rozpočtovej kapitole MZV SR na rok 2004.  MZV SR má v rozpočte na rok 2004 účelovo určené prostriedky na úhradu príspevkov do medzinárodných organizácií, tie  sú  však v súčasnej dobe už vyčerpané. Navrhuje sa preto  uhradiť príspevok 50.000 EUR z finančnej rezervy vlády SR. 

Poskytnutie priameho národného finančného príspevku SR na zabezpečenie ochrany personálu OSN v Iraku jasne potvrdí eminentný záujem SR o podporu snáh medzinárodného spoločenstva v predmetnej otázke.